Rețeaua ofițerilor pedofili și-a conservat puterea! Comisarul George Cioclea veghează azi peste 140 de milioane de euro pe an ca director economic la Primăria Sectorului 4! Fost șef din Garda Financiară Ilfov și recunoscut de o fată de 15 ani abuzată la ”Shanghai”, Cioclea se ocupă de bugetarea cheltuirii impozitelor încasate de la cetățenii Sectorului 4

marți, 20 martie 2018, 6:48

75 de milioane de lei prevede bugetul întocmit de Cioclea să se cheltuiască în 2018 cu salubrizarea și deszăpezirea în Sectorul 4

36 de milioane de lei s-au cheltuit cu salubrizarea și deszăpezirea în bugetul pe 2016, în Sectorul 4 al Bucureștiului

DIICOT știe foarte bine de ce secretizează numele procurorilor care au clasat dosarul ”Shanghai”.

Deși avea probe adunate împotriva lor, DIICOT nu a cercetat zeci de ofițeri de poliție, de Gardă Financiară, din procuratura militară și din serviciile secrete care protejau rețeaua de proxeneți chinezi.

În cei 10 ani care au trecut, mulți dintre acești ofițeri șantajabili au rămas conectați și influenți.

Astăzi, un caz școală: comisarul șef George Cioclea.

Șef la Garda Financiară Ilfov, George Cioclea a fost indicat de o fată de 15 ani, abuzată de rețeaua mafioților chinezi, drept vizitator frecvent al restaurantului și al bordelului camuflat sub denumirea de ”salon de masaj”.

În plus, Cioclea a fost interceptat de SRI când vorbea cu Șeful „Mihai” care-i cerea servicii.

Unde îl descoperim azi pe Cioclea?

De 6 luni, el este director economic al primarului Daniel Băluță, la Sectorul 4!

Cioclea construiește și semnează un buget de 140 de milioane de euro pe an.

În acest buget cheltuielile pentru învățământ scad la jumătate, iar cele de deszăpeziri și salubritate se dublează!

De creșterile bugetare semnate inițial de Cioclea, și aprobate de Consiliul Local, beneficiază mai ales Marian Goleac, șeful ADP și ”apropiat al Clanului Sportivilor”, conform oamenilor din Primărie.

”Numele meu apare în dosarul Shanghai numai ca să dea mai bine” , spune Cioclea într-un interviu oferit ieri ziarului.

, spune Cioclea într-un interviu oferit ieri ziarului. Până la urmă, vom afla cine sunt procurorii DIICOT care i-au făcut scăpați pe acești ofițeri.

Pentru că există un preț când închizi ochii în fața mafiei.

Prețul este perpetuarea mafiei.

În 2005, Clanul interlopilor chinezi. În 2018, Clanul Sportivilor.

Investigație de Răzvan Luțac și Cătălin Tolontan

”621 de milioane de lei este bugetul pe 2018 al Primăriei Sectorului 4”, spune directorul economic George Cioclea, pentru Radio România Actualități.

15 ani avea minora care l-a recunoscut pe comisarul George Cioclea în fața procurorilor

Cioclea se ocupă de acest buget uriaș, echivalentul a aproape 140 de milioane de euro în fiecare an.

Ca director executiv al direcției economice, George Cioclea este, prin organigramă, subordonat direct primarului Daniel Băluță.

Iar semnătura lui Cioclea apare pe fiecare Buget de Venituri și Cheltuieli unde se regăsesc impozitele cetățenilor și firmelor din Sectorul 4.

În iarna lui 2005-2006, Cioclea era fișat de SRI, poliție și DIICOT drept unul dintre protectorii rețelei de mafioți chinezi de la restaurantul ”Shanghai”.

O minoră, adusă din Baia Mare de către chinezi, îl recunoștea la DIICOT ”În fotografia de la poziția numărul 5”.

Telefonul comisarului plinuț, atunci în vîrstă de 29 de ani, era ascultat prin mandat judecătoresc.

El a ajuns azi să ruleze un buget comparabil cu cel realizat în România de următoarele companii: Praktiker, Bricostore, OMV, Terapia, Ericsson, Toyota, Nestle, Siemens.

Imaginați-vă cine este directorul economic al oricăreia dintre aceste firme ca să realizați cine gestionează, de pe aceeași poziție, banii cetățenilor din Sectorul 4.

”Tot de la chinezul Sam, martorul sub acoperire a aflat că Șeful Mihai trimite Garda Financiară pentru a controla diverse depozite (unele ilegale) ale cetățenilor chinezi. Apoi, Mihai le spune acelor chinezi că el a rezolvat problemele și le percepe acestora diverse sume de bani, de ordinul zecilor de mii de euro, pe care le împărțea cu cei din Garda Financiară” Rechizitoriul întocmit de procurorul Olga Vrânceanu, în dosarul DIICOT 719/D/P/2005

Cioclea către șeful mafioților chinezi: ”E prea puțin”

17 noiembrie 2005, ora 11:26, discuție între comisarul șef de Gardă Financiară George Cioclea și șeful rețelei de traficanți chinezi, Mihai.

Mihai îi cere un favor lui Cioclea. Îi spune să vorbească cu colegii lui de la Garda Financiară.

CIOCLEA: Da, Mihai!

MIHAI: Salut! Să trăiți!

CIOCLEA: Zi!

MIHAI: Uite… Da! Ăăă… Trebuie nu… spune lu’ colegii! Nu-i… înțelege altceva sau greșit. Nu… în fața lui… obligația lui. Nu asta…

Cioclea îi răspunde că nu sunt mulțumiți colegii de la Gardă cu cât vor primi de la Mihai.

Dar îi oferă un om să-i rezolve problema: pe un coleg, Marius.

MIHAI: Ai înțeles? (neinteligibil)

CIOCLEA: Ei au spus că… Ei au zis… Ei au zis că e prea… prea puțin!

MIHAI: Da. Vrea ajută pe amici meu. Atât!

CIOCLEA: Da.

MIHAI (neinteligibil): Da, părinți plecat și eu, ca prieten, ajutat

CIOCLEA: Am înțeles. Bine, MIHAI, hai că-i zic eu lui MARIUS…

Ce face Marius, colegul lui Cioclea, în aceeași zi?

Se duce la restaurantul ”Shanghai”, le promite chinezilor că va rezolva problema.

Și, apoi, cere o fată.

Chinezii îi spun unei minore să se ducă la comisarul de Gardă.

Fata de 15 ani plânge, refuză, dar, comisarul de gardă Marius se înfurie și, până la urmă, fata este livrată de chinezi acolo, la locația unde o ceruse ofițerul.

Este aceeași fată, venită din Baia Mare, care avea să pună degetul arătător, recunoscându-l pe Cioclea la DIICOT!

Imaginea în care tânăra de 15 ani îl recunoaște pe Cioclea (fotografia comisarului este mărită în medalion)

Cioclea, directorul unui buget de care depind 325.000 de oameni

Ce face astăzi George Cioclea?

A rămas netulburat în structurile ANAF și acum a ajuns gestionarul unui buget uriaș.

94 de milioane de lei va cheltui Sectorul 4 cu școlile în 2018

189 de milioane de lei a cheltuit Sectorul 4 cu școlile în 2016

Este directorul executiv al Direcției Economice la Primăria Sectorului 4.

Conduce 30 de angajați. Construiește și apoi supraveghează bugetul pentru cei 325.000 de locuitori ai Sectorului 4.

”Bugetul întocmit de Cioclea, semnat de Băluță și apoi ajuns în Consiliul Local distribuie sume tot mai importante către ADP Sector 4”, spune o sursă din primărie.

La Administrația Domeniului Public Sector 4 șef este Marian Goleac, aflat în relații cordiale cu George Cioclea.

ADP 4 s-a transformat într-o societate comercială, după modelul celor înfințate de Gabi Firea la Primăria Capitalei.

”Una dintre ideile cuplului Cioclea – Goleac a fost mărirea taxei de salubrizare”, povestește alt om din PS 4.

”Din noua taxă de salubrizare, aplicabilă din 2018, se vor strânge 25 de milioane de lei”, a apărat Cioclea mărirea taxei de salubrizare, la Radio România.

”În ADP, care-i un regat în regat, se fac multe achiziții străvezii, iar Goleac are interesul ca Cioclea să rămână pe funcție, că acesta reașază bugetul, pentru aprobări și rectificări”, spun colegii lor din primărie.

Cheltuielile, duble la salubrizări și deszăpeziri, înjumătățite la învățământ!

Bugetul cheltuielilor pentru învățământ ale Primăriei Sectorului 4 s-a redus la jumătate din 2018, față de bugetul realizat al lui 2016!

În schimb, în proiectul de buget pentru 2018, întocmit de direcția condusă de George Cioclea, sunt prevăzute 78 de milioane de lei pentru ”amenajarea și întreținerea zonelor verzi, a parcurilor și grădinilor publice”.

Și încă 75 de milioane de lei pentru ”salubrizarea stradală, salubrizare menajeră și deszăpezire”.

În timp ce învățământul se înjumătățește, fondurile de salubrizări și deszăpeziri sunt duble față de anul 2016!

Cioclea face toate aceste transformări cu stilul său agreabil și jovial, ”de om inteligent care glumește și când spune lucruri serioase”, după cum îl descrie un om care lucrează cu el.

Secretara lui Goleac, sora șefului Clanului Sportivilor

Marian Goleac (stânga), șeful ADP Sector 4, secretara sa, Luiza Maria, și fratele acesteia, Mircea Băluș, șeful clanului Sportivilor, cunoscut ca Mircea Nebunu (dreapta)

Marele beneficiar al schimbărilor dramatice din buget, întocmite de George Cioclea, este ADP-ul condus de Marian Goleac.

4.500 de euro câștigă Marian Goleac din salariu la ADP Sector 4

Zeci de milioane de euro sporesc, în fiecare an, pe traseul dintre biroul lui Cioclea și cel al lui Goleac.

Conform declarației de avere, ca șef al SC ADP Sector 4, Marian Goleac încasează 53.000 de euro pe an din ”salarii și venituri asociate salariilor”.

”În sediul ADP și în Primăria Sectorului 4 se perindă tot soiul de oameni din Clanul Sportivilor. Secretara lui Goleac, Luiza Maria Băluș, este sora lui Mircea ”Nebunul”, șeful Clanului Sportivilor”, descrie un om din Primărie.

În proximitatea profesională a lui Cioclea, clanul chinezilor a fost înlocuit de Clanul Sportivilor.

Într-un interviu acordat Gazetei acum o lună, când numele său apărea în cazul ”Shanghai”, Cioclea nega participarea la protejarea mafiei și spunea că ”locuința mea era la 100 de metri de Shanghai și poate de aceea a apărut confuzia”.

Nu informa însă că-l cunoștea pe șeful clanului de proxeneți, chinezul ”Mihai”, dar spunea că ”îl știam că venea ca traducător când mai făceam controale la chinezi”.

Ieri, și-a explicat noul statut și acțiunile de la Primăria Sectorului 4.

„Am venit prin concurs, apoi transfer. Nu am făcut vreun favor ADP”

-Domnule Cioclea, cum ați ajuns la Primăria Sectorului 4?

-Prin concurs am ajuns la Direcția Generală de Impozite și Taxe Locale Sector 4, ca director general adjunct. Apoi, prin transfer prin august – septembrie 2017 ca director economic.

-Ne puteți spune ce salariu aveți?

-(râde) Veniturile noastre se află în declarația de avere.

-Știm, dar în ultima declarație de avere depusă erați venit de puțină vreme și e trecută doar o parte din suma anuală.

-Sunt niște norme clare prin care noi suntem plătiți. Vă recomand să vedeți cât are viceprimarul, pentru că salariile noastre nu i-l pot depăși.

-Dar de ce nu comunicați salariul de vreme ce e public?

-E mai mic decât al viceprimarului.

-Pe domnul Goleac îl cunoașteți?

-Da, de la SC ADP Sector 4. Nu îl cunosc de multă vreme, doar de când am venit în Primărie.

-Vă întrebăm pentru că bugetul pe care l-ați semnat pare redirecționat în proporții mult mai mari către domeniile care țin de ADP, mai puțin la educație, la școli…

-Dacă vreți să spuneți că are de-a face cu ADP, e fals. Cheltuirea se face către mai multe societăți, nicidecum doar de SC ADP. Nu favorizăm în vreun fel ADP-ul.

„Numele meu a apărut în dosar ca să dea mai bine”

-Ce reacții au fost în Primărie după ce numele dumneavoastră a fost în Dosarul Shanghai?

-Au fost discuții, vă dați seama. Așa cum au fost și acum 12-13 ani, atunci când a apărut dosarul. Dar am avut aceeași reacție. Eu am fost doar văzut acolo, la restaurant, ceea ce s-a întâmplat. Iar pe chinez, îmi mențin ce v-am spus, îl știam ca traducător când făceam controale pe la ei.

-Ați fost recunoscut de către o fată de 15 ani în calitate de client frecvent nu doar al restaurantului, ci și al bordelului de la subsol.

-Ea m-a văzut acolo. Dar eram client al restaurantului. Atât. Nicidecum n-am mers la masaj sau alte lucruri. Fata zice în dosar „mi s-a spus că îl cheamă Cioclea Cezar George și e de la Garda Financiară”. Atenție, mi s-a spus. Păi, veneam eu să arăt legitimația pe acolo?!

-Ați fost filat, fișat. Și apăreți și în acele stenograme în care vorbiți cu mafiotul chinez.

-Repet, îl știam ca traducător. Vreți să vă spun ceva? Credeți că dacă era și cea mai mică probă nu se întâmpla ceva? Dar nu există! Nu există așa ceva. Înainte se scrisese că am fost și filmați. Nu ziarul dumneavoastră, alții au scris. Păi, credeți că ar fi scăpat cineva dacă exista vreun video? Eu cred că numele meu, de exemplu, a apărut acolo ca să dea mai bine. Sincer vă spun.

CUPRINS: Toate capitolele din investigația GSP în cazul „Shanghai”